Duisende polisievoertuie buite werkingArgieffoto Die DA eis antwoorde van die minister van polisie nadat dit aan die lig gekom het dat daar tans meer as 8 000 polisievoertuie buite werking is. Zakhele Mbhele, die DA se skaduminister van polisie, het gesê ŉ parlementêre vraag het aan die lig gebring dat meer as 2 000 voertuie in Gauteng en 1 500 voertuie in die Oos-Kaap tans buite werking is. “Sommige polisiestasies het net vier voertuie om agt sektors mee te bedien,” het Mbhele gesê. Volgens die nasionale raad van provinsies (NCOP) is daar 48 247 polisievoertuie landswyd. “Dit beteken ŉ skokkende 16,6% van alle polisievoertuie is buite werking of wag op herstelwerk. Daar is net een voertuig vir elke vyf polisielede,” het Mbhele gesê. “ŉ Verslag deur die Gautengse portefeuljekomitee oor gemeenskapsveiligheid het vroeër aan die lig gebring dat daar ŉ probleem by die werkswinkels is waar die motors herstel word. Daar is ŉ duidelike verband tussen prestasie en toegang tot hulpbronne.” Volgens Mbhele is dit gans te algemeen vir polisiebeamptes om te sukkel sonder die basiese toerusting wat hulle benodig om Suid-Afrikaners op ŉ daaglikse basis veilig te hou. “Sonder voertuie kan daar nie tydig op misdaad gereageer word nie, dus beïnvloed dit die veiligheid van ons burgers direk. Die DA eis om te hoor wat Nathi Nhleko, minister van polisie, en die Suid-Afrikaanse Polisiediens daaraan gaan doen.” Mbhele het gesê dit is onaanvaarbaar dat beamptes nie hul werk kan doen as gevolg van iets so eenvoudig soos nalatigheid om rekord te hou van watter voertuie herstelwerk ondergaan, om die voertuie betyds te gaan haal en om funksionerende herstelwerkswinkels te bestuur nie. “Die DA kan nie net toekyk hoe misdaad hoogty vier omdat polisiebeamptes nie voorsien word van die nodige toerusting om van Suid-Afrika ŉ veiliger plek vir almal te maak nie”.